उस व्यक्ति का नाम "खोखा यादव" था और ये जानकर बड़ा अच्छा लगा कि एक व्यक्ति जो ब्राह्मण नहीं है फिर भी इस मंदिर का पूरा कर्त्ता-धर्ता है और उसका रुतबा वहाँ सबसे बड़ा है। उसके अनुसार वही वहाँ का ब्राह्मण, क्षत्रिय, वैश्य और शूद्र सब कुछ है, अर्थात मंदिर के लिए किसी भी तरह का काम हो, वे सदैव उसके लिए तैयार रहता है। चूँकि उसके अनुसार उसी ने उस मंदिर की स्थापना की थी तो मैंने उस मंदिर का थोड़ा इतिहास जानना चाहा। वैसे तो उसे वहाँ की हर चीज से प्रेम था पर विशेषकर उस शिव मंदिर में तो जैसे उसके प्राण बचते थे। उसने बहुत उत्साह से बताना शुरू किया। उसके अनुसार सारी कहानी शुरू हुई एक शिवलिंग से जो वहाँ कहाँ से आया, किसी को पता नहीं। कहते हैं कि गंगा का जलस्तर नीचे उतरने से वो शिवलिंग वहाँ मिला। ये बात १९८५-१९८६ की है। लेकिन दुर्भाग्यवश एक दिन किसी ने उस मूल शिवलिंग को वहाँ से गायब कर दिया। उन्होंने ये भी बताया कि शायद उस समय के सांप्रदायिक तनाव का फायदा उठा कर किसी ने ऐसा किया हो। खैर उस शिवलिंग के गायब होने के बाद जो शिवलिंग अभी वहाँ है उसे देवघर से लेकर स्थापित किया गया। उस पंडित के अनुसार उसने खुद भागलपुर से पैदल देवघर जाकर उस शिवलिंग को लाया और उसे विधिवत स्थापित किया। इस नए शिवलिंग की स्थापना आज से ३० वर्ष पूर्व सन १९८८ में की गयी। उसके अनुसार उस मंदिर की एक-एक ईंट उसने स्वयं लगाई है। इस मंदिर की स्थापना के लिए उसने लोगों से चंदा भी माँगा। उसके अनुसार आज जो मंदिर इस परिसर में खड़ा है उसके निर्माण में सबसे अधिक योगदान महिलाओं ने दिया है। इस मंदिर के निर्माण में ९०% चंदा महिलाओं द्वारा ही आया है।